ΠΡΟΣ: Π.Ο.Ε.ΔΗ.Ν.

ΣΧΕΤ. ΦΕΚ. 5653 /τ.Β’/ 9-10-2024

Σωματείο Υπαλλήλων

Ν.Ι.Μ.Τ.Σ.

Αθήνα, 15/10/2024

ΘΕΜΑ: Αναφορά προς ΥΠ.ΕΘ.Α.- ΥΦ.ΕΘ.Α για την ένταξη του Ν.Ι.Μ.Τ.Σ στο σύστημα εναλλασσόμενων καθημερινών εφημεριών της 1ης Υ.Π.Ε.

Σας ενημερώνουμε πως στις 9/10/2024 με απόφαση του Υπουργείου Υγείας (ΦΕΚ. 5653 /τ.Β’/ 9-10-2024) το Ν.Ι.Μ.Τ.Σ εντάχθηκε στο σύστημα εναλλασσόμενων καθημερινών εφημεριών ως νοσοκομείο Γενικής Εφημερίας από 1/11/2024, με αφορμή τα λειτουργικά προβλήματα που επί σειρά ετών σας έχουμε αναδείξει και που με σωρεία αναφορών έχουν καταγγελθεί από τους εμπλεκόμενους ιατρούς, τα θεσμικά τους όργανα και το Σύλλογο Εργαζομένων, προς την Διεύθυνση, το Δ.Σ του νοσοκομείου, το επιστημονικό συμβούλιο, την Ε.Ι.Ν.Α.Π., την Π.Ο.Ε.ΔΗ.Ν, και την Ένωση Αποστράτων Αξιωματικών Στρατού και για να μην φτάσουμε σε μη αναστρέψιμες καταστάσεις, σας αναφέρουμε τα παρακάτω.

Όπως γνωρίζετε το Ν.Ι.Μ.Τ.Σ είναι αυτοδιοικούμενο Ν.Π.Δ.Δ που εποπτεύεται από το ΥΠ.ΕΘ.Α και **ΔΕΝ** διοικείται από την 1η Υ.Π.Ε και το Υπουργείο Υγείας, αλλά συμβάλει στις ανάγκες τους όποτε χρειάζεται.

Μέχρι τώρα εκτός από την συμβολή μας στην πανδημία ως το **πρώτο κέντρο αναφοράς covid-19** συνεχίζουμε να συμμετέχουμε στις γενικές εφημερίες της 1ης Υ.Π.Ε, με ζήλο αλλά και έντονη καταπόνηση του αποδεκατισμένου από τις μεγάλες ελλείψεις προσωπικού μας.

Τα έντονα προβλήματα βιωσιμότητας που αντιμετωπίζουμε έχουν γνωστοποιηθεί στους αρμόδιους εδώ και χρόνια τα οποία είναι: οι οργανικές θέσεις ιατρών του Ε.Σ.Υ είναι 115 και σήμερα υπηρετούν 57 ενώ οι οργανικές θέσεις νοσηλευτικού προσωπικού είναι 417 και σήμερα υπηρετούν 186, άρα οι κενές οργανικές θέσεις ανέρχονται σε 58 και 231 αντίστοιχα. Ανάλογες είναι οι ελλείψεις και στους υπόλοιπους κλάδους, ποσοστό άνω του 50% - 60%, που δεν μπορεί να αναπληρωθεί με επικουρικούς, οι οποίοι έχουν μειωθεί στο ελάχιστο και δεν αναπληρώνονται ούτε μονιμοποιούνται αφού το Ν.Ι.Μ.Τ.Σ δεν μετέχει σε καμία από τις τελευταίες προκηρύξεις προσλήψεις μόνιμου προσωπικού.

Αυτές οι ελλείψεις αφορούν στον οργανισμό λειτουργίας που υφίσταται από την ίδρυση του Ν.Ι.Μ.Τ.Σ (1946) γιατί ο καινούργιος, που ακόμα «ετοιμάζεται» εδώ και 7 χρόνια, τις αναδεικνύει ακόμα περισσότερο. Επίσης οι ελλείψεις αυτές το τελευταίο διάστημα, έχουν αναγκάσει τη διοίκηση του νοσοκομείου να κλείσει νοσηλευτικές μονάδες για να μπορέσει να ανταπεξέλθει το υπάρχων προσωπικό, στις αυξημένες ανάγκες εφημεριών.

Αναφέρουμε δε πως στο νοσοκομείο μας, **δεν υφίσταται κατάλληλα διαμορφωμένος χώρος Τ.Ε.Π** που μπορεί, από άποψη χωροταξίας, να υποδεχτεί τον όγκο των ασθενών που εμφανίζονται στη διάρκεια μιας γενικής εφημερίας (50-60 περιστατικά σε 2 ώρες), με αποτέλεσμα τα πάσης φύσεως περιστατικά (πολυτραυματίες, ορθοπεδικά, παθολογικά, χειρουργικά, περιπατητικοί, κ.λπ.) να συνωστίζονται στο βασικό χώρο του Τ.Ε.Π (5 κρεββάτια παθολογικά και 3 χειρουργικά) μαζί με συνοδούς, γιατρούς και νοσηλευτικό προσωπικό, **εικόνα απαράδεκτη για τριτοβάθμιο νοσοκομείο**.

Ακόμα στο νοσοκομείο μας δεν υπάρχουν: Μονάδα Αυξημένης Φροντίδας, υποδομή δεξαμενής οξυγόνου για παροχή 100% σε όλες τις κλίνες ταυτόχρονα (καλύπτει μέχρι 50 κλίνες), επάρκεια αίματος για μεταγγίσεις «υπό την έννοια του επείγοντος», βασικά υλικά και φαρμακευτικά σκευάσματα που έχουν έλλειψη στην παρούσα φάση και λόγω της μη επαρκούς χρηματοδότησης του νοσοκομείου, κ.λπ.

**Αδιαφορώντας** ουσιαστικά για τις προηγούμενες αποφάσεις του Δ.Σ. του νοσοκομείου, που είναι το καθ’ ύλην αρμόδιο όργανο λήψης αποφάσεων, το Υπουργείο Υγείας αποφάσισε, υπό μορφή «τιμωρίας», να μας εντάξει στο ακόλουθο πρόγραμμα εφημεριών:

Τουλάχιστον 8 ανοιχτές γενικές εφημερίες για το κοινό, εποχούμενους και Ε.Κ.Α.Β το μήνα, 15 επιπλέον πρωινές (7:30 - 14:30) ανοιχτές γενικές εφημερίες για το κοινό, εποχούμενους και Ε.Κ.Α.Β το μήνα, ενώ επιπροσθέτως το νοσοκομείο εφημερεύει για τους δικαιούχους του 24 ώρες την ημέρα συνεχώς, για οποιοδήποτε πρόβλημα υγειάς.

**Οι εφημερίες αυτής της μορφής δεν υφίστανται σε κανένα νοσοκομείο του κόσμου «εν καιρώ ειρήνης»**.

Καθιστούν επισφαλή την ορθή διαχείριση των ασθενών που προσέρχονται, αφού παρόλες τις «τιτάνιες» προσπάθειες εκ μέρους του προσωπικού, δεν μπορεί να αντιμετωπιστεί τέτοιος φόρτος εργασίας.

Θα έχουν ως αποτέλεσμα την εξόντωση των υπαλλήλων του, αφού παρόλο που προβλέπεται, δεν έχει υπάρξει καμμιά ουσιαστική παραχώρηση προσωπικού, ούτε υλικοτεχνική υποστήριξη από πλευράς 1ης Υ.Π.Ε.

Υπό αυτές τις συνθήκες οι δικαιούχοι του Ν.Ι.Μ.Τ.Σ θα αποτελέσουν «παράπλευρες απώλειες», αφού με τις συνεχιζόμενες εφημερίες μειώνονται διαρκώς οι διαθέσιμες προς αυτούς κλίνες και υποβαθμίζονται οι παροχές υπηρεσιών υγείας, για τις οποίες πληρώνουν μια ολόκληρη ζωή.

Προτείνουμε την επιστροφή μας στην προηγούμενη μορφή εφημεριών δηλαδή καθημερινή πρωινή εφημερία (7:30 – 14:30) με συγκεκριμένο αριθμό προσέλευσης ασθενών μέσω του Ε.Κ.Α.Β (20 – 30 εισαγωγές ημερησίως), που διατηρούν έναν ικανοποιητικό αριθμό κάλυψης κλινών (120 - 150), υπό την εποπτεία του Συντονιστή Διευθυντή του ιδρύματος, αφού αυτή προταθεί και εγκριθεί από το Δ.Σ του ΝΙΜΤΣ,

**χωρίς να διακυβεύεται η υγεία και η ασφάλεια των νοσηλευομένων και του προσωπικού του νοσοκομείου.**

Αυτή η αναφορά μας είναι η ύστατη προσπάθεια για επίλυση του προβλήματος, οι εργαζόμενοι του Ν.Ι.Μ.Τ.Σ είμαστε οι πρώτοι που θέλουμε το νοσοκομείο μας να είναι ζωντανό κύτταρο του οργανισμού της υγείας, όπως επίσης θέλουμε και την αναβάθμισή του περαιτέρω, γιατί το αξίζει.

Παρακαλούμε για την ενημέρωση σας σχετικά και τις κατά την κρίση σας ενέργειες, όπως και την άμεση συνάντηση μαζί σας για να σας αναλύσουμε περεταίρω την κρισιμότητα της υπάρχουσας κατάστασης.

Με εκτίμηση

 -Ο- -Η-

 ΠΡΟΕΔΡΟΣ ΓΕΝ. ΓΡΑΜΜΑΤΕΑΣ

Αδαμάκης Χρήστος Τσαγγναρίδου Αναστασία